Normalment es fan actuacions per les festes majors de ciutats, pobles o barris, però també hi ha ocasions especials, com pot ser el Concurs de Castells, la Trobada del Baix, la Trobada de colles de l’Eix, les Decennals, l’aniversari de la colla, o altres actuacions puntuals.
L’objectiu principal és portar a plaça els castells que s’han assajat i executar-los amb èxit. Als assajos, normalment l’assistència de gent de la colla és menor que a les actuacions, i això també contribueix a que a plaça es puguin fer els castells sencers que a assaig s’han fet per parts. A més a més, en una actuació, la gent d’una colla no només participa en els seus castells. Quan una altra colla està fent un castell, els altres castellers es col·loquen a la pinya, seguint les indicacions d’algun casteller de la colla que està fent el castell.